b'\n_START_ARTICLE_\nJom Kipuro karas\n_START_SECTION_\nKariniai veiksmai\n_START_PARAGRAPH_\nEgiptas ir Sirija paband\xc4\x97 karine j\xc4\x97ga atgauti teritorijas, u\xc5\xbeimtas Izraelio. J\xc5\xb3 armijos prad\xc4\x97jo koordinuot\xc4\x85 atak\xc4\x85 1973\xc2\xa0m. spalio 6 d., \xc5\xbeyd\xc5\xb3 \xc5\xa1vent\xc4\x97s Jom Kipuro metu. Sir\xc5\xb3 paj\xc4\x97gos atakavo fortus, esan\xc4\x8dius Golano auk\xc5\xa1tumose, tuo pa\xc4\x8diu metu egiptie\xc4\x8diai atakavo fortus, esan\xc4\x8dius prie Sueco kanalo ir Sinajaus pusiasalyje. Izraelio armija patyr\xc4\x97 dideli\xc5\xb3 nuostoli\xc5\xb3. Po dviej\xc5\xb3 savai\xc4\x8di\xc5\xb3 m\xc5\xab\xc5\xa1i\xc5\xb3, kai JAV oro keliu Izraeliui prad\xc4\x97jo tiekti amunicij\xc4\x85, Izraelis nust\xc5\xabm\xc4\x97 arabus \xc4\xaf j\xc5\xb3 pradines pozicijas.\n_START_SECTION_\nNuostoliai\n_START_PARAGRAPH_\nPagal Izraelio duomenis, per m\xc5\xab\xc5\xa1ius \xc5\xbeuvo 2 656 ir buvo su\xc5\xbeeista 7 250 kareivi\xc5\xb3. \xc4\xae nelaisv\xc4\x99 pateko 295, i\xc5\xa1 kuri\xc5\xb3 231 egiptie\xc4\x8diai, 32 sirai ir 2 libanai. Izraelis \xc4\xaf nelaisv\xc4\x99 pa\xc4\x97m\xc4\x97 8783 prie\xc5\xa1ininkus, tarp j\xc5\xb3 8 372 egiptie\xc4\x8dius. Visi belaisviai buvo i\xc5\xa1keisti 1974\xc2\xa0m. viduryje. Pagal arab\xc5\xb3 duomenis \xc5\xbeuvo 8 528 ir buvo su\xc5\xbeeista 19 540 kareivi\xc5\xb3, pagal izralie\xc4\x8di\xc5\xb3 skai\xc4\x8diavimus \xc5\xbeuvo apie 15 t\xc5\xabkst. ir su\xc5\xbeeista 35 t\xc5\xabkstan\xc4\x8diai arab\xc5\xb3 kareivi\xc5\xb3.\n_START_SECTION_\nEpilogas\n_START_PARAGRAPH_\nSpalio 22 d. paskelbta apie ugnies nutraukim\xc4\x85, bet visuomen\xc4\x97 labai pasipiktino. Blogu pasirengimu apkaltintas gynybos ministras Mo\xc5\xa1\xc4\x97 Dajanas, pareikalauta jo atsistatydinimo. Izraelio auk\xc5\xa1\xc4\x8diausio teismo pirmininkas sudar\xc4\x97 komisij\xc4\x85, kuri tur\xc4\x97jo i\xc5\xa1tirti vadovo veiksmus karo metu. Komisija vertino \xc5\xa1tabo vadovo veiksmus, bet nedr\xc4\xafso atstatydinti Dajano. Po \xc5\xbeuvusi\xc5\xb3j\xc5\xb3 kareivi\xc5\xb3 laidojimo metini\xc5\xb3, kuri\xc5\xb3 metu \xc5\xbeuvusi\xc5\xb3 kareivi\xc5\xb3 t\xc4\x97vai pavadino Dajan\xc4\x85 j\xc5\xb3 s\xc5\xabn\xc5\xb3 \xc5\xbeudiku, Dajanas 1974\xc2\xa0m. \xc4\xafteik\xc4\x97 atsistatydinimo parei\xc5\xa1kim\xc4\x85 Izraelio premjerei Goldai Meir._NEWLINE_Egipte ir Sirijoje karas buvo laikomas pergale. Nepereinama Bar Lev gynybos linija buvo pralau\xc5\xbeta, Izraelio aviacija patyr\xc4\x97 dideli\xc5\xb3 nuostoli\xc5\xb3 bei \xc4\xafrod\xc4\x97, kad Izraelio armija yra \xc4\xafveikiama. Derybose su Sirija ir Egiptu, kurioms vadovavo amerikie\xc4\x8di\xc5\xb3 sekretorius Henris Kisind\xc5\xbeeris, Izraelis tur\xc4\x97jo atsisakyti kai kuri\xc5\xb3 anks\xc4\x8diau gin\xc4\x8dytin\xc5\xb3 teritorij\xc5\xb3, kol nebus sudaryta taikos sutartis, kurios siek\xc4\x97 TSRS (Tarybini\xc5\xb3 Socialistini\xc5\xb3 Respublik\xc5\xb3 S\xc4\x85junga) ir JAV vadovaujama Artim\xc5\xb3j\xc5\xb3 ryt\xc5\xb3 taikos konferencija.'